Япэ дивизионыр адэкIэ къапоплъэ
«Спартак-Налшык» (Налшык) — «Мэшыкъуэ-КМВ» (Псыхуабэ) — 3:0 (1:0). Налшык. «Спартак» стадион. Накъыгъэм и 30-м. ЦIыху 2200-рэ еплъащ.
"Спартак-Налшыкым" и ебгъэрыкIуэныгъэхэр гуащIэт
Судьяхэр Ермаков (Краснодар), Касабиев (Владикавказ), Петров (Астрахань).
«Спартак-Налшык»: Антипов (Уэрсей, 76), Мэкъуауэ (Албегов, 80), Мурачёв, Дашаев, Соблыр, Багъэтыр (Балъкъэр, 66), Дроздов, Войнов (ДзыхьмыщI, 66), Ахриев, Бажэ (ЛIуп, 55), Гугуев.
«Мэшыкъуэ-КМВ»: Шлеев, Наталич, Мулляр, Абидинов, Родионов, Бай, Нестеренкэ, Шрейдер, Кайдаш, Абыдокъуэ, Кубалов.
Топхэр дагъэкIащ: Мурачёвым, 8 (1:0). Ахриевым, 49 (2:0). Гугуевым, 51 (3:0).
Дагъуэ къыхуащIащ: Багъэтырым, Балъкъэрым, Соблырым, Наталич.
Вэсэмахуэ иужьу «Спартак-Налшыкыр» етIуанэ дивизионым щыджэгуащ. 2015-2016 гъэхэм екIуэкIа зэхьэзэхуэ зыхэта гупым пашэныгъэр къызэрыщихьам и фIыгъэкIэ адэкIэ, мазэрэ ныкъуэрэ иримыкъу дэкIмэ, япэ дивизионыр къыпоплъэ. ФIыуэ ялъагъу командэр ягъэлъэпIэну, ищхьэкIэ зэрыдэкIуэтеям папщIэ ехъуэхъуну Налшык и «Спартак» стадионым цIыху куэд къызэхуэсат. Абыхэм я нэгу зрагъэужьащ Къэбэрдей-Балъкъэрым и эстрадэм и уэрэджыIакIуэ цIэрыIуэхэу Ракитинэ Иринэ, Тхьэгъэлэдж Светланэ, Сокъур Ольгэ, Текуев Амур, Бэч Азэмэт сымэ.
Турнир таблицэм щаубыдыну увыпIэм мыхьэнэ лъэпкъ имыIэми, «Спартак-Налшыкымрэ» «Мэшыкъуэ-КМВ»-мрэ топджэгу удэзыхьэх къагъэлъэгъуащ. Еянэ джэгугъуэ хъуауэ зи гъуэм зы топи дезымыгъэгъэкIа налшыкдэсхэм мы зэIущIэм и ещанэ дакъикъэм ар къащыщI пэтащ. Насып яIэти, штангэм ахэр къригъэлащ. АдэкIэ ди щIалэхэм зызэщIакъуэжащ икIи тепщэныгъэр зы мэскъалкIи яутIыпщакъым.
Дакъикъэ еянэм Гугуев Магомед гъунэгъу дыдэу бгъэдыхьэри, и къару къызэрихькIэ, гъуэм еуащ. ХьэщIэхэм я гъуащхьэтетым и Iэзагъ псори къызэкъуихын хуей хъуащ топым къригъэгъазэу угловойм игъэкIуэн папщIэ. Ар Бажэ Амир IэкIуэлъакъуэу къыхитащ икIи Мурачёв Олег щхьэкIэ еуэри, бжыгъэр къызэIуихащ.
Япэ ища пэтми, «Спартак-Налшыкым» и ебгъэрыкIуэныгъэхэр зыкIи игъэкIащхъэртэкъым. Загъэпсэхуну икIыну щынэблагъэм Бажэм бжыгъэр игъэбэгъуэфыну щытащ, арщхьэкIэ топыр зымащIэкIэ гъуэм хуэзакъым.
Джэгум и етIуанэ Iыхьэм и щIэдзэкIэм «Мэшыкъуэ-КМВ»-м и футболистхэм я лъэр щIихыпащ. Абы и гъуащхьэхъумэр зэрызэрихъуэкIам мы зэIущIэм кърикIуэнур псынщIэ дыдэу белджылы ищIащ — япэ дакъикъитхум топитI зэкIэлъхьэужьу хьэщIэхэм я гъуэм дыхьащ. ЯпэщIыкIэ Ахриев Хьэсэн къыхэжаныкIащ. КъыкIэлъыкIуэу, псыхуабэдэсхэм я гъуащхьэтетыр къыщыдэуэм Гугуев Магомед зыпэщIидзэри, топыр и гъуэм дригъэхужащ.
Бжыгъэр 3:0 зэрыхъуам наIуэ ищIырт мы зэIущIэми «Спартак-Налшыкыр» зэрыщытекIуэнур. АрщхьэкIэ къэнэжа дакъикъэ плIыщIым щIигъум ди щIалэхэм зыщIрагъэхакъым икIи я джэгукIэм еплъыну къэкIуахэм дэрэжэгъуэ нэс зэрыратынум яужь итащ. Бжыгъэри хэпщIыкIыу нэхъыбэ хъуфынут. АрщхьэкIэ абыи топджэгум еплъыну къэкIуахэр арэзы нэсу ищIат. Сыти жыIи, мэлыжьыхьым и 11-м щегъэжьауэ ирагъэкIуэкIа зэIущIи 8-м налшыкдэсхэм я гъуэм я хьэрхуэрэгъухэм зы топи къыдагъэкIыфакъым — ар псори зэхэту дакъикъэ 750-м (!) ноблагъэ. Нэхъапэми къызэрыхэдгъэщащи, Европэм зы футбол профессионал команди щыIэкъым ди щIалэхэм я гъуащхьэхъумэхэм яхузэфIэкIам хуэдэ къехъулIауэ — зэхьэзэхуэм щрагъэкIуэкIа джэгугъуэ 26-м я гъуэр къызэрыщыхагъэщIэфар 6 къудейщ. Апхуэдэ ехъулIэныгъэхэр яIэу япэ дивизионми хэтыну дащогугъ. Абыи щекIуэкIыну зэхьэзэхуэхэм бадзэуэгъуэм и 11-м щIадзэнущ.
Иджы фащыдгъэгъуэзэнщ Урысей Федерацэм футболымкIэ и етIуанэ дивизионым и «Ипщэ» гупым 2015-2016 гъэхэм щызэхэта зэпеуэм иужьу щыIа джэгугъуэм къарикIуа бжыгъэхэм: «Алания» (Владикавказ) — «Биолог-Новокубанск» (Прогресс) — 1:0,СКА (Дон Iус Ростов) — «Астрахань» (Астрахань) — 5:0,«Ангушт» (Нэзрэн) — «Краснодар-2» (Краснодар) — 0:0,МИТОС (Новочеркасск) — «Тэрч-2» (Грознэ) — 0:1, «Динамо-Ставрополь» (Ставрополь) — «IэфIыпс» (IэфIыпс) — 1:0,«Черноморец» (Новороссийск) — «Дружба» (Мейкъуапэ) — 1:0.
Жыласэ Заурбэч.
